Hansakollane PY74
Hansakollase süntees. R ja R' tähistavad süsivesiniku radikaale
**Hansakollane**, ka **asokollane** on rühm sünteetilisi orgaanilisi asovärvil põhinevaid värvipigmente, mida toodetakse naftatööstuse toorainetest. Kasutatakse õli-, akrüül- ja akvarellvärvides.

Esimene patenteeritud hansakollane on värvainete indeksis tähistega PY1 (Pigment Yellow 1) ja CI 11680, CAS-numbriga CAS 2512-29-0. Hilisemad parandatud variandid kandsid tähiseid PY3, PY5 ja PY10. Tänapäeval kasutatakse sama nime all viimast parandatud omadustega toodet värvainete indeksi tähisega PY74 (Pigment Yellow 74) ja 11741, CAS-number CAS 6358-31-2.

Eesti kaubandusvõrgus leiab värvi müügil *hansa kollase*  ja *azo kollase* nime all, aga ka erinevatelt tootjatelt erinevate nimetuste all nagu *Cadmium Yellow Hue*, *Chrome Yellow Hue*, *Permanent Yellow*, *Process Yellow*, *Jaune Primaire*, *Winsor Yellow*, *Azo Yellow*, *Sahara Yellow* jt. Hansakollane on odav ja keemiliselt stabiilne asendaja varem kasutusel olnud anorgaanilistele pigmentidele, mis on kalliduse, mürgisuse või keemilise ebapüsivuse pärast käibelt kadunud. Pigmenti pole mainitud Eestis enne kui 21. sajandil, võib oletada, et see jõudis siinsele turule alles pärast nõukogude perioodi lõppu.

Omadused
--------

Hansakollase valguskindlus on sarnane kaadmiumkollase omale, vaid suures lahjenduses väheneb värvi valguskindlus. Värvus varieerub eredast sidrunkollasest kuni punakaskollaseni. Värvitugevus ja kattevõime on olenevalt värvi kvaliteedist ja tootmisprotsessist hea või koguni väga hea. Pigment on vastupidav hapetele ja alustele. Märgumisvõime pole kõige parem ja vesilahustuvate värvide jaoks toodetakse hansakollast valmistehtud pastana.

### Erinevate hansakollaste värvitoonid

| Colour Index (C.I.) | Värvitoon |
| --- | --- |
| Üldnimetuse tähis | Ühendirühmale viitav number |
| Pigment Yellow 1 | 11680 | Keskmine kuni kergelt punakas soojatooniline kollane |
| Pigment Yellow 3 | 11710 | Tugevalt rohekas sidrunkollane |
| Pigment Yellow 4 | 11665 | Roheka poole kalduv kollane |
| Pigment Yellow 65 | 11740 | Oranžkollane |
| Pigment Yellow 73 | 11738 | Keskmine kuni kergelt rohekas kollane |
| Pigment Yellow 74 | 11741 | Kergelt roheka poole kalduv kollane |
|

Ajalugu
-------

Hansakollane oli esimene kunstivärvide tarbeks sünteesitud orgaaniline värvipigment, mis ei baseerunud mõnel orgaanilisel lakil. Pigmendi sünteesis keemik Hermann Wagner ja tõi turule ettevõte Hoechst AG 1909. aastal. Esimene turule toodud hansakollane pidi asendama mürgise kroomkollase, sõna *hansa* pakkus nimesse tootja ise. Hansakollane on tüüpiline monoasoühend, mille puhul on molekulis kromofoorne asorühm -N=N-.

Kunstnikud hakkasid hansakollast entusiastlikult kasutama juba alates 1920. aastatest, pärast selle jõudmisest laiatarbemüüki 1915. aastal. Dokumenteeritud on selle erekollase värvi kasutamine Pablo Picasso Dora Maari portreedes (1938), Jackson Pollocki töös "There Were Seven in Eight" (1945), Yves Kleini maalis "Monochrome Orange" (1955) ja Sigmar Polke maalis "Treppenhaus" (1982).

Viited
------

1. 1 2  PY1. - The Color of Art Pigment Database: Pigment Yellow, PY
2. 1 2  PY3. - The Color of Art Pigment Database: Pigment Yellow, PY
3. ↑  PY5. - The Color of Art Pigment Database: Pigment Yellow, PY
4. ↑  PY10. - The Color of Art Pigment Database: Pigment Yellow, PY
5. 1 2
6. ↑  PY74. - The Color of Art Pigment Database: Pigment Yellow, PY
7. ↑
8. ↑
9. ↑  The Color of Art Pigment Database: Pigment Yellow, PY
10. ↑  PY4. - The Color of Art Pigment Database: Pigment Yellow, PY
11. ↑  PY65. - The Color of Art Pigment Database: Pigment Yellow, PY
12. ↑  PY73. - The Color of Art Pigment Database: Pigment Yellow, PY
13. ↑  PY74. - The Color of Art Pigment Database: Pigment Yellow, PY
14. ↑
15. ↑
16. ↑
17. ↑
18. ↑
19. ↑  "arhiivikoopia". Originaali arhiivikoopia seisuga 17. juuni 2019. Vaadatud 17. juuni 2019.`{{cite web}}`: CS1 hooldus: arhiivikoopia kasutusel pealkirjana (link)

Välislingid
-----------

* Hansakollane portaalis colourlex.com
* Hansakollane kunsti- ja konserveerimismaterjalide andmebaasis CAMEO
* Hansakollane PY1 andmebaasis PubChem
* Hansakollane PY3 andmebaasis PubChem
* Hansakollane PY65 andmebaasis PubChem
* Akvarellvärvides kasutatavate pigmentide PY65 ja PY74 võrdlus praktikas